Nach chlei über 1100km sy mer i dr nacht z Tennant Creek aacho. Die ortschaft isch üs aus z hingerschteletschte kaff beschribe worde. Mir hei gly begriffe, werum. Bevor me i d schtadt chunnt fahrt me dürne "range", e bärg- oder hüguchetti. När geits abe. Uf de erschte paar meter vor sidlig sy mer vo Aborigines-chinder fründlech grüesst worde. Mir hei zrügg grüesst, u bevor mer s hei gschnaut, hei die cheibe goofe probiert, üs vo hinger z schteinige (isch äch das dr grund, werum me z Ouschtralie uf em velo e heum mues aaha?). Zum glück isch es abe gange, so dass mer besser hei chönne beschlöinige. Usser emne indiräkte träffer im Aldi sis auerwärtischte sy mer unversehrt blibe. Die attacke zügt vo de problem u schpannige zwüsche de wysse u de Aborigines (es git viu usdrück, wie si sech säuber nenne. Im Arnhem Land im norde vo Ouschtralie nenne si sech zum bischpiu "Yolngu". E augemeinere usdruck isch mines wüssens "Koori"), wo die urschprüngliche bewohner u bsitzer vo däm kontinänt sy. Ihri zau isch mit dr eroberig dür d Ängländer schtarch zrügg gange, ihri rächt äbeso. Hützutag frischte si zum ne grosse teil es truurigs dasy am rand vo dr gseuschaft. Si sy fasch immer i gruppene azträffe, hüüffig betrunke; dür das möögge u schtrite si viu. Es isch nid grad es ruhmesblatt für Ouschtralie, dass ire gseuschaft nach weschtlichem modäu e minderheit dermasse usgränzt u a oder jensyts vo dr armuetsgränze mues läbe. Wyteri ydrücklechi züge für ds anenangverbyläbe sy d züün, wo d hüser vo de wysse hei umgäh; usserdäm sy nach em achti oder nüni am abe nume no Aborigines i de schtrasse gsy, die wysse heis sech fasch aui i irne hüser "verschanzt". I möcht no es wyters erläbnis aafüege, wo vor problematik vom rassismus zügt: Wo mer am abe vo üsem ruhetag imne restaurant sy go znacht ässe, isch es dusse zu re schlegerei unger Aborigines cho. Wo eine isch z bode gange het e gascht ds frölein gfrogt, ob er tot sygi. Wo d särvierdüse e verneinendi antwort het gäh, het dr gascht nume gfunge: "schad". Mit däm möchti das leide kapitu abschliesse u eifach no aafüege, dass mer o wytus agnähmeri begägnige mit Yolngu hei gha.